b'\n_START_ARTICLE_\nSanski Most\n_START_SECTION_\nLega\n_START_PARAGRAPH_\nSanski Most le\xc5\xbei na severozahodu dr\xc5\xbeave med Prijedorom in Klju\xc4\x8dem, na bregovih reke Sane. Poleg Sane skozi ob\xc4\x8dino te\xc4\x8de \xc5\xa1e osem kraj\xc5\xa1ih re\xc4\x8dic: Sanica, Dabar, Zdena, Bliha, Majdanska rijeka, Japra, Sasinka in Kozica._NEWLINE_Mesto in ob\xc4\x8dina sta del Unsko-sanskega kantona Federacije Bosne in Hercegovine.\n_START_SECTION_\nZgodovina\n_START_PARAGRAPH_\nObmo\xc4\x8dje ob\xc4\x8dine naj bi bilo poseljeno neprekinjeno \xc5\xbee skoraj 4000 let; o prazgodovinski poselitvi pri\xc4\x8dajo odkrita gradi\xc5\xa1\xc4\x8da._NEWLINE_Med drugo svetovno vojno je Sanski Most pripadal Neodvisni dr\xc5\xbeavi Hrva\xc5\xa1ki. Maja 1941 so bile vasi v okolici Sanskega Mosta prizori\xc5\xa1\xc4\x8de \xc4\x90ur\xc4\x91evdanske vstaje, prvega upora srbskega prebivalstva proti fa\xc5\xa1isti\xc4\x8dnemu usta\xc5\xa1kemu re\xc5\xbeimu. Med 30. junijem in 2. julijem je v Sanskem Mostu potekalo drugo zasedanje Dr\xc5\xbeavnega protifa\xc5\xa1isti\xc4\x8dnega sveta narodne osvoboditve Bosne in Hercegovine (ZAVNOBiH), na katerim je bila med drugim razgla\xc5\xa1ena enakopravnost Muslimanov (Bo\xc5\xa1njakov), Hrvatov in Srbov v novi republiki Bosni in Hercegovini._NEWLINE_Ob izbruhu vojne v Bosni in Hercegovini leta 1992 je Sanski Most zasedla Vojska Republike Srbske, ki je ohranila nadzor nad mestom do 10. oktobra 1995, ko ga je zavzela Armija Republike Bosne in Hercegovine. Po koncu vojne v dr\xc5\xbeavi se je del ob\xc4\x8dine odcepil v ob\xc4\x8dino O\xc5\xa1tra Luka, ki pripada Republiki Srbski.'